Document ID: 31977L0093

Title and Content:
ΟΔΗΓΙΑ ΤΟΥ ΣΥΜΒΟΥΛΙΟΥ της 21ης Δεκεμβρίου 1976 περί των μέτρων προστασίας κατά της εισαγωγής στα Κράτη μέλη οργανισμών επιβλαβών για τα φυτά ή τα φυτικά προϊόντα ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 100, την πρόταση της Επιτροπής, τη γνώμη της Συνελεύσεως(1), τη γνώμη της Οικονομικής και Κοινωνικής Επιτροπής(2), Εκτιμώντας: ότι η φυτική παραγωγή κατέχει πολύ σημαντική θέση στην Ευρωπαϊκή Οικονομική Κοινότητα- ότι η απόδοση της παραγωγής αυτής προσβάλλεται διαρκώς από επιβλαβείς οργανισμούς- ότι η προστασία των φυτών κατά των οργανισμών αυτών είναι απόλυτα αναγκαία, όχι μόνο προς αποφυγή της μειώσεως της αποδόσεως, αλλ' ακόμη και για την αύξηση της παραγωγικότητoς της γεωργίας- ότι η καταπολέμηση των επιβλαβών οργανισμών που διεξάγεται στο εσωτερικό των Κρατών μελών και αποβλέπει στη μεθοδική και επιτόπιο καταστροφή τους θα είχε περιορισμένη μόνο σημασία αν δεν εφηρμόζοντο συγχρόνως μέτρα προστασίας κατά της εισαγωγής τους- ότι η αναγκαιότης των μέτρων αυτών έχει ήδη αναγνωρισθεί προ πολλού και έχει αποτελέσει το αντικείμενο πολυαρίθμων εθνικών ρυθμίσεων και διεθνών συμβάσεων μεταξύ των οποίων η διεθνής σύμβαση της 6ης Δεκεμβρίου 1951, για την προστασία των φυτών που συνήφθη στο πλαίσιο του Οργανισμού Τροφίμων και Γεωργίας των Ηνωμένων Εθνών (Food and Agriculture Organization), παρουσιάζει παγκόσμιο ενδιαφέρον- ότι η διεθνής σύμβαση για την προστασία των φυτών καθώς και η στενή συνεργασία των Κρατών στα πλαίσια της Ευρωπαϊκής και Μεσογειακής Οργανώσεως για την Προστασία των Φυτών έχουν ήδη απολήξει μέχρις ενός βαθμού, σε κάποια προσέγγιση των φυτοϋγειονομικών νομοθεσιών- ότι ανεξάρτητα από τη διεθνή αυτή συνεργασία είναι αναγκαίο να εναρμονισθούν κατά τελειότερο τρόπο οι διατάξεις κατά της εισαγωγής επιβλαβών οργανισμών στα Κράτη μέλη της Κοινότητος- ότι είναι αναγκαίο, αφ' ενός μεν, να δημιουργηθεί κοινή προστασία κατά της εισαγωγής επιβλαβών οργανισμών προελεύσεως τρίτων χωρών, αφ' ετέρου δε, παράλληλα προς την προοδευτική κατάργηση των εμποδίων και των ελέγχων στις ενδοκοινοτικές συναλλαγές, να αναδιοργανωθεί η φυτοϋγειονομική επίβλεψη- ότι προς τούτο, ένα από τα πιο σημαντικά μέτρα αποτελεί η κατάρτιση ευρετηρίου των ιδιαίτερα επικινδύνων επιβλαβών οργανισμών, των οποίων η εισαγωγή στα Κράτη μέλη θα πρέπει να απαγορευθεί τελείως και των επιβλαβών οργανισμών των οποίων η εισαγωγή μέσω ορισμένων φυτών ή φυτικών προϊόντων θα πρέπει επίσης να απαγορευθεί- ότι η παρουσία ορισμένων από τους επιβλαβείς αυτούς οργανισμούς κατά την εισαγωγή φυτών και φυτικών προϊόντων προελεύσεως χωρών στις οποίες υπάρχουν οι οργανισμοί αυτοί, δεν είναι δυνατό να ελεγχθεί αποτελεσματικά και ότι είναι κατά συνέπεια αναγκαίο να προβλεφθούν, σε ένα κατά το δυνατό περιορισμένο βαθμό, απαγορεύσεις εισαγωγής ορισμένων φυτών και φυτικών προϊόντων ή να προβλεφθεί η εφαρμογή ειδικών ελέγχων στις χώρες παραγωγής- ότι ορισμένοι άλλοι επιβλαβείς οργανισμοί έχουν σημασία, λόγω ειδικών συνθηκών, μόνο για ορισμένα Κράτη μέλη, αρκεί δε να αφεθεί στα Κράτη αυτά η δυνατότης να υπαγάγουν τους οργανισμούς αυτούς στο κοινοτικό φυτοϋγειονομικό καθεστώς- ότι επί του παρόντος, στο ενδοκοινοτικό εμπόριο πραγματοποιείται φυτοϋγειονομικός έλεγχος για τα φυτά, τα φυτικά προϊόντα και άλλα αντικείμενα, όχι μόνο στη χώρα αποστολής αλλά και στη χώρα προορισμού- ότι, πρέπει να καταργηθεί προοδευτικά ο δεύτερος από τους ελέγχους αυτούς, προς τούτο δε να καταστεί υποχρεωτικός και να ενισχυθεί ο έλεγχος της χώρας αποστολής για να αποκλεισθεί εκ των προτέρων και σε μεγάλο βαθμό κάθε εισαγωγή επιβλαβών οργανισμών στη χώρα προορισμού- ότι, αν το αποτέλεσμα του φυτοϋγειονομικού ελέγχου που πραγματοποιείται στο Κράτος μέλος αποστολής είναι ικανοποιητικό, θα πρέπει να εκδοθεί κατά γενικό κανόνα ένα πιστοποιητικό φυτοϋγειονομικού ελέγχου σύμφωνα προς το καθιερωμένο από τη διεθνή σύμβαση για την προστασία των φυτών, πρότυπο- ότι για να αποφευχθεί κάθε νέος περιττός έλεγχος, θα πρέπει να προβλεφθεί, υπό ορισμένους όρους, η σύνταξη πιστοποιητικών φυτοϋγειονομικού ελέγχου επαναποστολής, για τις εισαγωγές που είναι εφοδιασμένες με πιστοποιητικό φυτοϋγειονομικού ελέγχου και προέρχονται από άλλα Κράτη μέλη- ότι, αν ένας φυτοϋγειονομικός έλεγχος, που πραγματοποιείται στο Κράτος μέλος αποστολής, αποτελεί εγγύηση για το ότι τα προϊόντα είναι απαλλαγμένα επιβλαβών οργανισμών, είναι δυνατό να καταργηθούν οι συστηματικοί έλεγχοι που πραγματοποιούνται στο Κράτος μέλος προορισμού- ότι η κατάργηση αυτή είναι δυνατό να γίνει μόνο προοδευτικά, διότι θα πρέπει να εδραιωθεί πρώτα κάποια εμπιστοσύνη μεταξύ των Κρατών μελών όσον αφορά την καλή λειτουργία των συστημάτων ελέγχου στα Κράτη μέλη αποστολής- ότι, προς το σκοπό αυτό, φαίνεται δικαιολογημένο να γίνει δεκτό το να ασκούνται συστηματικοί έλεγχοι στη χώρα προορισμού για μία περίοδο τεσσάρων ετών από της κοινοποιήσεως της παρούσης οδηγίας, ενώ όλες οι άλλες διατάξεις της θα πρέπει ήδη να μεταφερθούν στις εθνικές νομοθεσίες δύο έτη μετά την κοινοποίηση αυτή- ότι κατά την εκπνοή της τετραετούς αυτής περιόδου, οι φυτοϋγειονομικοί έλεγχοι που πραγματοποιούνται στη χώρα προορισμού όσον αφορά τους καρπούς, λαχανικά και τα γεώμηλα, με εξαίρεση τα φυτά προς φύτευση, δεν θα γίνονται πλέον δεκτοί παρά για ιδιαίτερους λόγους ή σε περιορισμένη κλίμακα, με εξαίρεση ορισμένους τυπικούς ελέγχους- ότι οι φυτοϋγειονομικοί αυτοί έλεγχοι θα πρέπει να περιορισθούν στις εισαγωγές προϊόντων καταγωγής τρίτων χωρών και στις περιπτώσεις που υπάρχουν σοβαρές ενδείξεις ότι δεν έχει τηρηθεί μία φυτοϋγειονομική διάταξη και ότι σε όλες τις άλλες περιπτώσεις μόνο περιστασιακοί έλεγχοι δύνανται να γίνονται δεκτοί- ότι είναι αντίθετα αναγκαίο, τα Κράτη μέλη να ορίζουν, σχετικά με τις εισαγωγές προϊόντων προελεύσεως τρίτων χωρών, ελέγχους που να αναφέρονται τουλάχιστον στους κύριους φορείς των επιβλαβών οργανισμών- ότι, εξ άλλου, είναι αναγκαίο να προβλεφθεί, υπό ορισμένες προϋποθέσεις, η ευχέρεια των Κρατών μελών να αποδεχθούν παρεκκλίσεις από ορισμένο αριθμό προδιαγραφών- ότι θα πρέπει επίσης τα Κράτη μέλη να έχουν την ευχέρεια, σε περίπτωση αμέσου κινδύνου εισαγωγής ή διαδόσεως επιβλαβών οργανισμών, να θεσπίσουν προστατευτικές διατάξεις που δεν προβλέπονται από την παρούσα οδηγία- ότι ενδείκνυται, ιδίως στην περίπτωση αυτή, να εδραιωθεί στενή συνεργασία μεταξύ των Κρατών μελών και της Επιτροπής στο πλαίσιο της Μονίμου Φυτοϋγειονομικής Επιτροπής που συνεστήθη με την απόφαση 76/894/ΕΟΚ(1)- ότι οι κοινοτικές διατάξεις που θεσπίζουν φυτοϋγειονομικά μέτρα δεν θίγονται κατ' αρχή από την παρούσα οδηγία- ότι, επί του παρόντος, ισχύει το ίδιο και για τις ενδεχόμενες φυτοϋγειονομικές διατάξεις των Κρατών μελών σχετικά με την προστασία κατά των επιβλαβών οργανισμών οι οποίοι, κατά γενικό κανόνα, προσβάλλουν τα φυτά ή τα αποθεματοποιημένα φυτικά προϊόντα και μερικά άλλα φυτοϋγειονομικά μέτρα των Κρατών μελών που αφορούν ταυτόχρονα τα εθνικά και τα εισαγόμενα προϊόντα- ότι η κατάσταση των γαλλικών υπερποντίων διαμερισμάτων είναι διάφορος από εκείνη που υπάρχει στα άλλα μέρη της Κοινότητος εξ αιτίας των συνθηκών που αναφέρονται στο κλίμα, στις γεωργικές παραγωγές, στους επιβλαβείς οργανισμούς, καθώς και στη ροή των συναλλαγών, λαμβανομένων υπόψη στο σύνολό τους- ότι, κατά συνέπεια, δεν είναι δυνατό, προς το παρόν, να εφαρμοσθούν οι διατάξεις της παρούσης οδηγίας στα εν λόγω διαμερίσματα πριν προσαρμοσθούν με τον κατάλληλο τρόπο, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 1. Η παρούσα οδηγία αφορά τα μέτρα προστασίας κατά της εισαγωγής στα Κράτη μέλη οργανισμών επιβλαβών για τα φυτά ή τα φυτικά προϊόντα, που προέρχονται από άλλα Κράτη μέλη ή τρίτες χώρες. 2. Η οδηγία αυτή δεν ισχύει στα γαλλικά υπερπόντια διαμερίσματα. Άρθρο 2 1. Κατά την έννοια της παρούσης οδηγίας νοούνται ως: α) φυτά: τα ζώντα φυτά και τα ζώντα μέρη φυτών, περιλαμβανομένων των καρπών και των σπόρων προς σπορά- β) φυτικά προϊόντα: τα προϊόντα φυτικής προελεύσεως τα μη μεταποιημένα ή έχοντα αποτελέσει αντικείμενο απλής προπαρασκευής, εφ' όσον δεν πρόκειται περί φυτών- γ) φύτευση: κάθε ενέργεια εγκαταστάσεως φυτών ή φυτικών προϊόντων προς εξασφάλιση της αναπτύξεώς τους ή της περαιτέρω αναπαραγωγής/πολλαπλασιασμού τους- δ) επιβλαβείς οργανισμοί: οι εχθροί των φυτών ή των φυτικών προϊόντων, που ανήκουν στο ζωικό ή φυτικό βασίλειο, ή εμφανίζονται με μορφή ιών, μυκοπλασμάτων ή λοιπών παθογόνων αιτίων- ε) επίσημη διαπίστωση: διαπίστωση που πραγματοποιείται από υπαλλήλους της επισήμου υπηρεσίας προστασίας των φυτών ή υπ' ευθύνη τους από άλλο προσωπικό δημοσίας υπηρεσίας. 2. Η παρούσα οδηγία αφορά το ξύλο μόνο εφ' όσον διατηρεί εν όλω ή εν μέρει τη φυσική στρογγυλή επιφάνειά του με ή χωρίς φλοιό. Άρθρο 3 1. Τα Κράτη μέλη ορίζουν, ότι οι επιβλαβείς οργανισμοί που απαριθμούνται στο παράρτημα I μέρος Α, δεν μπορούν να εισαχθούν στο έδαφός τους. 2. Οι διατάξεις της παραγράφου 1 δεν εφαρμόζονται κατά τη διάρκεια της περιόδου από 16ης Οκτωβρίου μέχρι 30ής Απριλίου σε περίπτωση ελαφράς μολύνσεως των κεκομμένων ανθέων από τους επιβλαβείς οργανισμούς που αναφέρονται στο παράρτημα I μέρος Α υπό α) σημεία 1 και 4. Κατά τη διαδικασία που προβλέπεται στο άρθρο 16, τα Κράτη μέλη μπορούν, κατόπιν αιτήσεως, να εξουσιοδοτηθούν να συντμήσουν την ανωτέρω προβλεπομένη περίοδο. 3. Οι διατάξεις της παραγράφου 1 δεν εφαρμόζονται σε περίπτωση ελαφράς μολύνσεως των καρπών από επιβλαβή οργανισμό που αναφέρεται στο παράρτημα I μέρος Α υπό σημείο 3. Πάντως, οι διατάξεις της παραγράφου 1 εφαρμόζονται κατά τη διάρκεια της περιόδου από 1ης Μαΐου μέχρι 15ης Σεπτεμβρίου ανάλογα προς το νεαρόν και την κινητικότητα του επιβλαβούς αυτού οργανισμού. 4. Τα Κράτη μέλη ορίζουν ότι τα φυτά και τα φυτικά προϊόντα που απαριθμούνται στο παράρτημα II μέρος Α, δεν δύνανται να εισαχθούν στο έδαφός τους αν έχουν μολυνθεί από τους επιβλαβείς οργανισμούς που αντιστοιχούν σ' αυτά και οι οποίοι αναγράφονται στο μέρος αυτό του παραρτήματος. 5. Τα Κράτη μέλη δύνανται να ορίζουν, ότι οι επιβλαβείς οργανισμοί που απαριθμούνται στο παράρτημα II μέρος Α δεν μπορούν να εισαχθούν στο έδαφός τους μεμονωμένα ή αν εμφανίζονται σε αντικείμενα διαφορετικά από εκείνα που αντιστοιχούν σ' αυτούς και αναγράφονται στο μέρος αυτό του παραρτήματος. 6. Τα Κράτη μέλη που απαριθμούνται στο παράρτημα I μέρος Β και στο παράρτημα II μέρος Β δύνανται να ορίζουν ότι δεν δύνανται να εισαχθούν στο έδαφός τους: α) οι επιβλαβείς οργανισμοί που απαριθμούνται στο παράρτημα I μέρος Β και οι οποίοι αντιστοιχούν σε αυτά- β) τα φυτά και τα φυτικά προϊόντα που απαριθμούνται στο παράρτημα II μέρος Β και αντιστοιχούν σε αυτά αν έχουν μολυνθεί από τους επιβλαβείς οργανισμούς που τους αντιστοιχούν και αναγράφονται στο μέρος αυτό του παραρτήματος. 7. Τα Κράτη μέλη μπορούν να ορίζουν ότι απαγορεύεται ή υπόκειται σε ειδική άδεια, η εισαγωγή στο έδαφός τους, μεμονωμένα, οργανισμών διαφορετικών από εκείνους που απαριθμούνται στα παραρτήματα I και II, και οι οποίοι είναι δυνατό να θεωρηθούν ως επιβλαβείς. Άρθρο 4 1. Τα Κράτη μέλη ορίζουν ότι τα φυτά ή τα φυτικά προϊόντα που απαριθμούνται στο παράρτημα III μέρος Α, δεν είναι δυνατό να εισαχθούν στο έδαφός τους, εφ' όσον κατάγονται από χώρες που αντιστοιχούν σ' αυτά και μνημονεύονται στο μέρος αυτό του παραρτήματος. 2. Τα Κράτη μέλη δύνανται: α) να ορίζουν ότι τα φυτά, τα φυτικά προϊόντα ή άλλα αντικείμενα που απαριθμούνται στο παράρτημα III μέρος Β και αντιστοιχούν σ' αυτά, δεν μπορούν να εισαχθούν στο έδαφός τους- β) να απαιτήσουν από τα άλλα Κράτη μέλη, από τα οποία τα φυτά ή τα φυτικά προϊόντα που απαριθμούνται στο παράρτημα III μέρος Α, εκτός των σημείων 9 και 10, εισάγονται στο έδαφός τους, επίσημο πιστοποιητικό που να προσδιορίζει τη χώρα καταγωγής των προϊόντων αυτών. Άρθρο 5 1. Τα Κράτη μέλη ορίζουν ότι τα φυτά, τα φυτικά προϊόντα ή τα άλλα αντικείμενα που απαριθμούνται στο παράρτημα IV μέρος Α, δεν δύνανται να εισαχθούν στο έδαφός τους, παρά μόνο αν τηρούνται οι ειδικές προϋποθέσεις που τα αφορούν και οι οποίες μνημονεύονται στο μέρος αυτού του παραρτήματος. 2. Τα Κράτη μέλη δύνανται: α) να ορίζουν ότι οι ειδικές προϋποθέσεις που απαριθμούνται στο παράρτημα IV μέρος Α σημεία 1, 2, 3 ή 5 εφαρμόζονται εξ ίσου και σε τρίτες χώρες που δεν αναφέρονται στα σημεία αυτά, οι οποίες όμως δεν απαιτούν, για λογαριασμό τους, κανένα ισοδύναμο όρο σ' ό,τι αφορά την ξυλεία που κατάγεται από χώρες που αναφέρονται στα σημεία αυτά- β) να ορίζουν ότι τα φυτά που απαριθμούνται στο παράρτημα IV μέρος Β και τα οποία τα αφορούν, είναι δυνατό να εισαχθούν στο έδαφός τους, μόνο αν τηρούνται οι ειδικές προϋποθέσεις που τα αφορούν και οι οποίες μνημονεύονται στο μέρος αυτό του παραρτήματος- γ) να απαιτούν από τα άλλα Κράτη μέλη, από τα οποία εισάγονται στο έδαφός τους τα φυτικά προϊόντα που απαριθμούνται στο παράρτημα IV μέρος Α σημεία 1, 2, 3, ή 5, επίσημο πιστοποιητικό που να καθορίζει τη χώρα καταγωγής των προϊόντων αυτών. Άρθρο 6 1. Τα Κράτη μέλη ορίζουν, τουλάχιστον για την εισαγωγή σ' ένα άλλο Κράτος μέλος φυτών, φυτικών προϊόντων και άλλων αντικειμένων που απαριθμούνται στο παράρτημα V, ότι τόσο αυτά όσο και η συσκευασία τους υφίστανται επίσημο και σχολαστικό έλεγχο, είτε στο σύνολό τους είτε σε αντιπροσωπευτικό δείγμα και ότι σε περίπτωση ανάγκης ελέγχονται επίσης επίσημα τα οχήματα μεταφοράς τους για να εξασφαλισθεί: α) ότι δεν έχουν μολυνθεί από τους επιβλαβείς οργανισμούς που απαριθμούνται στο παράρτημα I μέρος Α- β) όσον αφορά στα φυτά και τα φυτικά προϊόντα που απαριθμούνται στο παράρτημα II μέρος Α, ότι δεν έχουν μολυνθεί από τους επιβλαβείς οργανισμούς που αντιστοιχούν σ' αυτά και αναγράφονται στο μέρος αυτό του παραρτήματος- γ) όσον αφορά στα φυτά, τα φυτικά προϊόντα ή άλλα αντικείμενα που απαριθμούνται στο παράρτημα IV μέρος Α, ότι ανταποκρίνονται στις ειδικές προϋποθέσεις που αντιστοιχούν σε αυτά και αναγράφονται στο μέρος αυτό του παραρτήματος. 2. Τα Κράτη μέλη θεσπίζουν τα μέτρα ελέγχου που αναφέρονται στην παράγραφο 1 για να εξασφαλισθεί εξ ίσου και η τήρηση των διατάξεων που προβλέπονται στο άρθρο 3 παράγραφοι 5, 6 ή 7 ή στο άρθρο 5 παράγραφος 2, κατά το μέτρο που το Κράτος μέλος προορισμού κάνει χρήση των ευχερειών που απαριθμούνται στα προαναφερθέντα άρθρα. 3. Τα Κράτη μέλη ορίζουν ότι οι σπόροι προς σπορά που αναφέρονται στο παράρτημα IV μέρος Α και οι οποίοι προορίζονται να εισαχθούν σ' άλλο Κράτος μέλος, θα ελέγχονται επίσημα για να βεβαιωθεί ότι ανταποκρίνονται στις ειδικές προϋποθέσεις που αντιστοιχούν σε αυτούς και αναγράφονται στο μέρος αυτό του παραρτήματος. Άρθρο 7 1. Όταν κρίνεται, βάσει του ελέγχου που καθορίζεται στο άρθρο 6, ότι πληρούνται οι όροι που αναγράφονται σε αυτό, εκδίδεται πιστοποιητικό φυτοϋγειονομικού ελέγχου σύμφωνα με το υπόδειγμα του παραρτήματος VIII μέρος Α, συντασσομένου τουλάχιστο σε μία από τις επίσημες γλώσσες της Κοινότητος, κατά προτίμηση δε στη γλώσσα του Κράτους μέλους προορισμού. Όσον αφορά τα λοιπά αντικείμενα, οι λέξεις "περιγραφόμενα φυτά ή φυτικά προϊόντα" αντικαθίστανται στο πιστοποιητικό με τις λέξεις "περιγραφόμενα αντικείμενα". 2. Τα Κράτη μέλη ορίζουν ότι τα φυτά, τα φυτικά προϊόντα, ή τα άλλα αντικείμενα, που απαριθμούνται στο παράρτημα V, δεν δύνανται να εισαχθούν σε άλλο Κράτος μέλος παρά μόνο αν συνοδεύονται από το πιστοποιητικό φυτοϋγειονομικού ελέγχου που εκδίδεται σύμφωνα με την παράγραφο 1. Το πιστοποιητικό φυτοϋγειονομικού ελέγχου δεν δύναται να συνταχθεί περισσότερο από 14 ημέρες πριν την ημέρα κατά την οποία τα φυτά, τα φυτικά προϊόντα και τα λοιπά αντικείμενα εγκαταλείπουν το Κράτος μέλος αποστολής. 3. Τα μέτρα που πρέπει να θεσπισθούν από τα Κράτη μέλη, κατ' εφαρμογή του άρθρου 6 παράγραφος 3, καθορίζονται κατά τη διαδικασία που προβλέπεται στο άρθρο 16 προ της λήξεως της περιόδου που αναφέρεται στο άρθρο 20 παράγραφος 1 περίπτωση β). Άρθρο 8 1. Εφ' όσον δεν συντρέχει μία από τις περιπτώσεις που προβλέπονται στην παράγραφο 2, τα Κράτη μέλη ορίζουν ότι τα φυτά, τα φυτικά προϊόντα και τα λοιπά αντικείμενα που απαριθμούνται στο παράρτημα V, τα οποία έχουν εισαχθεί στο έδαφός τους και προέρχονται από Κράτος μέλος και τα οποία προορίζονται να εισαχθούν σε άλλο Κράτος μέλος, απαλλάσσονται νέου ελέγχου ο οποίος ανταποκρίνεται στις διατάξεις του άρθρου 6, αν συνοδεύονται από πιστοποιητικό φυτοϋγειονομικού ελέγχου Κράτους μέλους, το οποίο έχει συνταχθεί σύμφωνα με το υπόδειγμα του παραρτήματος VIII μέρος Α. 2. Όταν τα φυτά, τα φυτικά προϊόντα ή τα λοιπά αντικείμενα προελεύσεως ενός Κράτους μέλους, αποτέλεσαν, σε άλλο Κράτος μέλος, αντικείμενο διαμερισμού ή αποθηκεύσεως, ή έχουν υποστεί τροποποίηση της συσκευασίας και αποτελούν εν συνεχεία αντικείμενο εισαγωγής σε τρίτο Κράτος μέλος, το δεύτερο Κράτος μέλος απαλλάσσεται από την άσκηση νέου ελέγχου που να ανταποκρίνεται στις διατάξεις του άρθρου 6, αν έχει διαπιστωθεί επίσημα ότι τα προϊόντα αυτά δεν έχουν υποστεί στο έδαφός του κανένα κίνδυνο που να θέτει υπό αμφισβήτηση την τήρηση των όρων που απαριθμούνται στο άρθρο 6. Στην περίπτωση αυτή εκδίδεται πιστοποιητικό φυτοϋγειονομικού ελέγχου επαναποστολής, σύμφωνα με το υπόδειγμα του παραρτήματος VIII μέρος Β και το οποίο συντάσσεται τουλάχιστον σε μία από τις επίσημες γλώσσες της Κοινότητος και κατά προτίμηση σε εκείνη του Κράτους μέλους προορισμού. Το πιστοποιητικό αυτό θα πρέπει να προσαρτάται στο πιστοποιητικό φυτοϋγειονομικού ελέγχου που εξεδόθη από το πρώτο Κράτος μέλος ή σε επικυρωμένο αντίγραφό του. Το πιστοποιητικό αυτό μπορεί να ονομασθεί πιστοποιητικό φυτοϋγειονομικού ελέγχου επανεξαγωγής. Το πιστοποιητικό φυτοϋγειονομικού ελέγχου επαναποστολής δεν μπορεί να εκδοθεί περισσότερο από 14 ημέρες πριν από την ημερομηνία κατά την οποία τα φυτά, τα φυτικά προϊόντα ή τα άλλα αντικείμενα εγκαταλείπουν τη χώρα επαναποστολής. 3. Οι παράγραφοι 1 και 2 εφαρμόζονται επίσης, όταν τα φυτά, φυτικά προϊόντα ή άλλα αντικείμενα εισάγονται διαδοχικά σε περισσότερα Κράτη μέλη. Αν με την ευκαιρία αυτή έχουν εκδοθεί περισσότερα πιστοποιητικά φυτοϋγειονομικού ελέγχου, τα προϊόντα πρέπει να συνοδεύονται με τα ακόλουθα έγγραφα: α) το τελευταίο πιστοποιητικό φυτοϋγειονομικού ελέγχου ή επικυρωμένο αντίγραφό του- β) το τελευταίο πιστοποιητικό φυτοϋγειονομικού ελέγχου επαναποστολής- γ) τα πιστοποιητικά φυτοϋγειονομικού ελέγχου επαναποστολής που προηγούνται του πιστοποιητικού που αναφέρεται ανωτέρω υπό β) ή επικυρωμένα αντίγραφά τους. Άρθρο 9 1. Τα Κράτη μέλη ορίζουν ότι τα φυτά, τα φυτικά προϊόντα και τα άλλα αντικείμενα που απαριθμούνται στο παράρτημα IV μέρος Α, εκτός των σημείων 1, 2, 3 περίπτωση β), 4 περίπτωση β), 5, 6, 35 και 36 που κατάγονται από άλλο Κράτος μέλος ή από τρίτη χώρα, δεν πρέπει να εισαχθούν σε άλλο Κράτος μέλος παρά μόνον αν συνοδεύονται από πιστοποιητικό φυτοϋγειονομικού ελέγχου σύμφωνα με το υπόδειγμα του παραρτήματος VIII μέρος Α, το οποίο έχει εκδοθεί στη χώρα καταγωγής τους ή από ένα επικυρωμένο αντίγραφο του πιστοποιητικού αυτού επί πλέον των πιστοποιητικών που προβλέπονται στα άρθρα 7 και 8. 2. Η παράγραφος 1 μπορεί να εφαρμοσθεί επίσης κατά την εισαγωγή των φυτών και των φυτικών προϊόντων που απαριθμούνται στο παράρτημα IV μέρος Β, στα Κράτη μέλη που αναγράφονται στο μέρος αυτό του παραρτήματος και αντιστοιχούν στα προϊόντα αυτά. Άρθρο 10 1. Τα Κράτη μέλη ορίζουν ότι τα φυτά που απαριθμούνται στο έδαφός τους θα πρέπει από της αφίξεώς τους να έχουν απολυμανθεί αποτελεσματικά κατά της ψείρας του Αγίου Ιωσήφ. Πάντως, η απολύμανση αυτή δεν απαιτείται, αν εξασφαλίζεται ότι δεν υπάρχει φόβος διαδόσεως της ψείρας του Αγίου Ιωσήφ. 2. Κατά τη διαδικασία που προβλέπεται στο άρθρο 16, τα Κράτη μέλη μπορούν, κατόπιν αιτήσεως, να εξουσιοδοτηθούν να απαιτούν όπως τα φυτά που αναφέρονται στην παράγραφο 1 απολυμαίνονται πριν εισέλθουν στο έδαφός τους. Άρθρο 11 1. Τα Κράτη μέλη δύνανται να ορίζουν ότι τόσο τα φυτά, τα φυτικά προϊόντα και τα άλλα αντικείμενα, όσο και η συσκευασία τους και τα οχήματα που εξασφαλίζουν τη μεταφορά τους, κατά την εισαγωγή στο έδαφός τους, προερχόμενα από ένα άλλο Κράτος μέλος, αποτελούν αντικείμενο ελέγχου σχετικά με την τήρηση των απαγορεύσεων και περιορισμών που προβλέπονται στα άρθρα 3, 4 και 5. Τα Κράτη μέλη μεριμνούν ώστε αυτά τα φυτά, τα φυτικά προϊόντα και τα λοιπά αντικείμενα, εφ' όσον η εισαγωγή τους δεν απαγορεύεται κατά τους όρους των άρθρων 3, 4 ή 5, να μην υπόκεινται σε απαγορεύσεις ή περιορισμούς σχετικά με τα φυτοϋγειονομικά μέτρα παρά μόνο στις ακόλουθες περιπτώσεις: α) δεν προσκομίζονται τα πιστοποιητικά που αναφέρονται στα άρθρα 4, 5, 7, 8 ή 9- β) τα φυτά, φυτικά προϊόντα ή τα άλλα αντικείμενα δεν εισάγονται διερχόμενα από τα σημεία εισόδου- γ) τα φυτά, φυτικά προϊόντα ή τα άλλα αντικείμενα δεν παρουσιάζονται σύμφωνα με τον προκαθορισμένο τρόπο στον επίσημο έλεγχο που είναι αποδεκτός σύμφωνα με την παράγραφο 3- δ) οι απαγορεύσεις ή οι περιορισμοί αυτοί καθορίζονται βάσει του άρθρου 18. 2. Δεν δύνανται να απαιτήσουν καμμία συμπληρωματική δήλωση επί του πιστοποιητικού φυτοϋγειονομικού ελέγχου. 3. Όσον αφορά τους καρπούς και τα λαχανικά καθώς και τα γεώμηλα, με εξαίρεση τα φυτά προς φύτευση, τα Κράτη μέλη δύνανται να προβλέπουν, πέραν του ενός επίσημου ελέγχου περί της ταυτότητος και των απαιτήσεων που γίνονται αποδεκτές στην παράγραφο 1, επίσημους συστηματικούς ελέγχους που αναφέρονται στην τήρηση των διατάξεων που θεσπίσθηκαν κατά τα άρθρα 3 και 5, μόνο στις ακόλουθες περιπτώσεις: α) αν υπάρχει σοβαρή ένδειξη περί του ότι δεν έχει τηρηθεί μία από τις διατάξεις αυτές- β) αν τα φυτά που αναφέρονται ανωτέρω κατάγονται από τρίτη χώρα και κατά το μέτρο που ο προβλεπόμενος στο άρθρο 12 παράγραφος 1 περίπτωση α) έλεγχος, δεν έγινε ήδη σε άλλο Κράτος μέλος. Σ' όλες τις άλλες περιπτώσεις, οι επίσημοι έλεγχοι των καρπών και λαχανικών καθώς και των γεωμήλων εκτός των φυτών προς φύτευση, δεν πραγματοποιούνται παρά περιστασιακά με δειγματοληψία. Θεωρούνται σαν περιστασιακοί, αν δεν πραγματοποιούνται σε τμήμα ανώτερο του ενός τρίτου των εισαγωγών προελεύσεως δεδομένου Κράτους μέλους και αν κατανέμονται διαχρονικά κατά το δυνατό αρμονικότερο τρόπο και στο σύνολο των προϊόντων. 4. Αν κατά την εισαγωγή διαπιστωθεί, ότι ένα τμήμα των φυτών, των φυτικών προϊόντων ή των άλλων αντικειμένων έχει μολυνθεί από επιβλαβείς οργανισμούς που μολυνθεί και αν φαίνεται ότι αποκλείεται διάδοση επιβλαβών οργανισμών επ' ευκαιρία κατατμήσεως. 5. Τα Κράτη μέλη ορίζουν όπως τα πιστοποιητικά φυτοϋγειονομικού ελέγχου ή τα πιστοποιητικά φυτοϋγειονομικού ελέγχου επαναποστολής, που προσκομίζονται κατά την εισαγωγή στο έδαφός τους των φυτών, φυτικών προϊόντων ή των άλλων αντικειμένων φέρουν σφραγίδα εισόδου της αρμοδίας υπηρεσίας, η οποία αναφέρει τουλάχιστο την ονομασία της καθώς και την ημερομηνία εισόδου. Άρθρο 12 1. Τα Κράτη μέλη, για την εισαγωγή στο έδαφός τους φυτών, φυτικών προϊόντων και των άλλων αντικειμένων που απαριθμούνται στο παράρτημα V και που προέρχονται από τρίτες χώρες, ορίζουν τουλάχιστο: α) ότι τόσο τα φυτά αυτά, τα φυτικά προϊόντα, ή τα λοιπά αντικείμενα, καθώς και η συσκευασία τους υφίστανται επίσημο και σχολαστικό έλεγχο στο σύνολό τους ή σε αντιπροσωπευτικό δείγμα και, σε περίπτωση που θα χρειασθεί, τα οχήματα που εξασφαλίζουν τη μεταφορά τους υφίστανται επίσης επίσημο έλεγχο για να εξασφαλισθεί: - ότι δεν έχουν μολυνθεί από τους επιβλαβείς οργανισμούς που απαριθμούνται στο παράρτημα I μέρος Α, - όσον αφορά τα φυτά και τα φυτικά προϊόντα που απαριθμούνται στο παράρτημα II μέρος Α, ότι δεν έχουν μολυνθεί από τους επιβλαβείς οργανισμούς που αντιστοιχούν σε αυτά και αναγράφονται στο μέρος αυτό του παραρτήματος, - όσον αφορά τα φυτά, τα φυτικά προϊόντα ή τα άλλα αντικείμενα που απαριθμούνται στο παράρτημα IV μέρος Α, ότι ανταποκρίνονται στις ειδικές προϋποθέσεις που αντιστοιχούν σε αυτά και αναγράφονται στο μέρος αυτό του παραρτήματος- β) ότι οφείλουν να συνοδεύονται από τα πιστοποιητικά που καθορίζονται στα άρθρα 4, 5, 7, 8 ή 9 και ότι ένα πιστοποιητικό φυτοϋγειονομικού ελέγχου δεν μπορεί να συνταχθεί περισσότερο από 14 ημέρες προ της ημέρας κατά την οποία τα φυτά, τα φυτικά προϊόντα ή τα άλλα αντικείμενα εγκατέλειψαν τη χώρα αποστολής. 2. Η παράγραφος 1 εφαρμόζεται στις περιπτώσεις που αναφέρονται στο άρθρο 6 παράγραφος 3 και στο άρθρο 7 παράγραφος 3. 3. Η παράγραφος 1 περίπτωση α) δεν εφαρμόζεται στα φυτά, στα φυτικά προϊόντα ή στα άλλα αντικείμενα που εισάγονται σ' ένα Κράτος μέλος, διερχόμενα από ένα άλλο Κράτος μέλος, το οποίο έχει ήδη πραγματοποιήσει τον έλεγχο που προβλέπεται στην παράγραφο 1 περίπτωση α). 4. Τα Κράτη μέλη δύνανται να ορίζουν ότι τα μέτρα που προβλέπονται στο άρθρο 8 εφαρμόζονται στις εισαγωγές προελεύσεως τρίτων χωρών. Άρθρο 13 Το Συμβούλιο, μετά από πρόταση της Επιτροπής, θεσπίζει τις τροποποιήσεις που πρέπει να γίνουν στα παραρτήματα. Άρθρο 14 1. Τα Κράτη μέλη δύνανται, στο μέτρο που δεν υπάρχει φόβος διαδόσεως επιβλαβών οργανισμών, α) να προβλέπουν, γενικά ή για μεμονωμένες περιπτώσεις, εξαιρέσεις: ι) του άρθρου 4 παράγραφος 1 όσον αφορά τη μείωση της περιόδου που προβλέπεται στο παράρτημα III μέρος Α σημείο 8, ιι) του άρθρου 4 παράγραφος 1, του άρθρου 10 και του άρθρου 12 για τη διαμετακόμιση στο έδαφός τους καθώς και για το άμεσο εμπόριο μεταξύ δύο τοποθεσιών του εδάφους τους, το οποίο διέρχεται από το έδαφος μιας άλλης χώρας, ιιι) του άρθρου 12, αν τα φυτά, τα φυτικά προϊόντα ή τα άλλα αντικείμενα αποστέλλονται απ' ευθείας από άλλο Κράτος μέλος στο έδαφός τους διερχόμενα δια του εδάφους τρίτης χώρας, ιv) των άρθρων 5, 10 και 12, αν πρόκειται: - για αντικείμενα μετακομίσεως, - για μικρές ποσότητες φυτών ή φυτικών προϊόντων καθώς και για τρόφιμα και ζωοτροφές, αν αυτά προορίζονται να χρησιμοποιηθούν από τον κάτοχο ή τον παραλήπτη για μη βιομηχανικούς και εμπορικούς σκοπούς ή αν προορίζονται προς κατανάλωση κατά τη διάρκεια της μεταφοράς, - για φυτά που προέρχονται από γαίες που ευρίσκονται εντός της μεθοριακής ζώνης άλλης χώρας και που τις εκμεταλλεύονται οικισμοί ή γεωργικές εκμεταλλεύσεις που γειτονεύουν και ευρίσκονται εντός της μεθοριακής ζώνης του εδάφους τους, - για φυτά που προορίζονται προς φύτευση ή πολλαπλασιασμό σε γαίες που ευρίσκονται στη μεθοριακή τους ζώνη και που τις εκμεταλλεύονται οικισμοί ή γεωργικές εκμεταλλεύσεις που γειτονεύουν και που ευρίσκονται εντός της μεθοριακής ζώνης άλλης χώρας- β) να προβλέπουν για μεμονωμένες περιπτώσεις εξαιρέσεις: ι) του άρθου 3 παράγραφος 1 και του άρθρου 12, κατά τη διάρκεια της περιόδου από 1ης Μαΐου μέχρι 15ης Οκτωβρίου, όσον αφορά τους επιβλαβείς οργανισμούς που αναφέρονται στο παράρτημα I μέρος Α περίπτωση α) σημείο 1 και 4, αν πρόκειται για κεκομμένα άνθη ελαφρά μολυσμένα, ιι) του άρθρου 3 παράγραφος 1 και του άρθρου 12, κατά τη διάρκεια της περιόδου από 1ης Νοεμβρίου μέχρι 31ης Μαρτίου, όσον αφορά τους επιβλαβείς οργανισμούς που αναφέρονται στο παράρτημα I μέρος Α περίπτωση α) σημείο 2, αν πρόκειται για καρπούς ελαφρά μολυσμένους, ιιι) του άρθρου 3 παράγραφος 1 και 3 και του άρθρου 12 σε περίπτωση που οι καρποί έχουν μολυνθεί περισσότερο από ελαφρά από την ψείρα του Αγίου Ιωσήφ, ιv) του άρθρου 3 παράγραφος 3 δεύτερη φράση και του άρθρου 12, v) του άρθρου 3 παράγραφος 4 και του άρθρου 12, αν η μόλυνση ορισμένων φυτών ή φυτικών προϊόντων από ορισμένους επιβλαβείς οργανισμούς είναι ελαφρά στο μέτρο που οι επιβλαβείς αυτοί οργανισμοί υπάρχουν ήδη στο εσωτερικό της Κοινότητος- γ) να προβλέπουν, για μεμονωμένες περιπτώσεις και με την επιφύλαξη της διαδικασίας που προβλέπεται στην παράγραφο 2, εξαιρέσεις: ι) του άρθρου 3, του άρθρου 4 παράγραφος 1, όσον αφορά τις προϋποθέσεις που αναφέρονται στο παράρτημα III μέρος Α σημείο 8, και των άρθρων 5 και 12 για πειραματικούς ή επιστημονικούς σκοπούς καθώς και για εργασίες επιλογής ποικιλιών, ιι) του άρθρου 5 παράγραφος 1 και του άρθρου 12 παράγραφος 1 υπό α) τρίτη περίπτωση, όσον αφορά την προϋπόθεση που αναφέρεται στο παράρτημα IV μέρος Α σημεία 1 και 5, ιιι) του άρθρου 5 παράγραφος 1 και του άρθρου 12 παράγραφος 1 υπό α) τρίτη περίπτωση, όσον αφορά την προϋπόθεση που αναφέρεται στο παράρτημα IV μέρος Α σημείο 25, για τα προς σπορά γεώμηλα, υπό τον όρο ότι θα απαιτηθεί μία επίσημη διαπίστωση ότι τα φυτά προς φύτευση κατάγονται από περιοχές όπου δεν έχει διαπιστωθεί κανένα σύμπτωμα μολύνσεως, όσον αφορά τους ιούς που απαριθμούνται στο παράρτημα I μέρος Α περίπτωση ε) σημείο 2, από την αρχή της τελευταίας πλήρους βλαστικής περιόδου. 2. Για τις εξαιρέσεις που προβλέπονται στην παράγραφο 1 περίπτωση γ), τα Κράτη μέλη γνωστοποιούν αμελλητί στα λοιπά Κράτη μέλη και στην Επιτροπή τις νομοθετικές, κανονιστικές ή διοικητικές διατάξεις που θεσπίσθηκαν προς τούτο. Κατά τη διαδικασία που προβλέπεται στο άρθρο 16 και το βραδύτερο έξι μήνες μετά τη θέσπιση των εν λόγω διατάξεων, είναι δυνατό να αποφασισθεί αν αυτές οι διατάξεις πρέπει να καταργηθούν ή να τροποποιηθούν. 3. Σύμφωνα με τη διαδικασία που προβλέπεται στο άρθρο 16, είναι δυνατό να επιτραπεί στα Κράτη μέλη, κατόπιν αιτήσεως, να προβλέπουν εξαιρέσεις του άρθρου 4 παράγραφος 1 στο μέτρο που οι εξαιρέσεις αυτού του είδους δεν είναι ήδη δυνατές δυνάμει της παραγράφου 1. 4. Για τις εξαιρέσεις που προβλέπονται στην παράγραφο 1 περιπτώσεις β) και γ) και στην παράγραφο 3, απαιτείται για κάθε μεμονωμένη περίπτωση επίσημη διαπίστωση ότι πληρούνται οι όροι θεσπίσεως της εξαιρέσεως. 5. Τα Κράτη μέλη ανακοινώνουν στην Επιτροπή τις εξαιρέσεις που θεσπίζουν σύμφωνα με την παράγραφο 1 περίπτωση γ) ή σύμφωνα με την παράγραφο 3. Η Επιτροπή πληροφορεί κατ' έτος τα άλλα Κράτη μέλη περί των ανακοινώσεων αυτών. Κατά τη διαδικασία που προβλέπεται στο άρθρο 16, τα Κράτη μέλη δύνανται να απαλλαγούν από τις ανακοινώσεις αυτές. 6. Τα Κράτη μέλη δύνανται να προβλέπουν εξαιρέσεις των άρθρων 5, 6, 7, 8 και 9 για την εισαγωγή φυτών, φυτικών προϊόντων ή άλλων αντικειμένων σε άλλο Κράτος μέλος στο μέτρο που τούτο παραιτείται της εφαρμογής των προαναφερθέντων άρθρων από το Κράτος μέλος αποστολής. Άρθρο 15 1. Όταν Κράτος μέλος κρίνει ότι υφίσταται άμεσος κίνδυνος εισαγωγής ή διαδόσεως στο έδαφός του επιβλαβών οργανισμών, και αν ακόμη οι οργανισμοί αυτοί δεν απαριθμούνται στα παραρτήματα, δύναται να θεσπίσει προσωρινά τις αναγκαίες συμπληρωματικές διατάξεις προς προστασία κατά του κινδύνου αυτού. Ανακοινώνει αμελλητί στα λοιπά Κράτη μέλη και στην Επιτροπή τα ληφθέντα μέτρα, συνοδευόμενα από αιτιολογική έκθεση. 2. Κατά τη διαδικασία που προβλέπεται στο άρθρο 17, αποφασίζεται αν τα ληφθέντα από το Κράτος μέλος μέτρα πρέπει να καταργηθούν ή να τροποποιηθούν. Ενόσω δεν έχει ληφθεί απόφαση είτε από το Συμβούλιο είτε από την Επιτροπή κατά την προαναφερθείσα διαδικασία, το Κράτος μέλος δύναται να διατηρεί τα μέτρα που έχει θέσει σε εφαρμογή. Άρθρο 16 1. Σε περίπτωση που γίνεται αναφορά στη διαδικασία που καθορίζεται στο παρόν άρθρο, η Μόνιμη Φυτοϋγειονομική Επιτροπή, η οποία καλείται στο εξής "επιτροπή", συγκαλείται αμελλητί από τον πρόεδρό της, είτε με δική του πρωτοβουλία, είτε κατόπιν αιτήσεως ενός Κράτους μέλους. 2. Στην επιτροπή, οι ψήφοι των Κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν ψηφίζει. 3. Ο αντιπρόσωπος της Επιτροπής υποβάλλει ένα σχέδιο των προς θέσπιση μέτρων. Η επιτροπή διατυπώνει τη γνώμη της επί των μέτρων αυτών εντός προθεσμίας, την οποία ο πρόεδρος δύναται να ορίσει σε συνάρτηση με το επείγον των θεμάτων που υποβλήθηκαν προς εξέταση, αποφαίνεται δε με πλειοψηφία σαράντα μιας ψήφων. 4. Η Επιτροπή θεσπίζει τα μέτρα και τα θέτει αμέσως σε εφαρμογή, όταν αυτά είναι σύμφωνα προς τη γνώμη της επιτροπής. Αν δεν είναι σύμφωνα προς τη γνώμη της επιτροπής ή αν δεν έχει διατυπωθεί γνώμη, η Επιτροπή υποβάλλει αμελλητί στο Συμβούλιο πρόταση σχετική με τα προς θέσπιση μέτρα. Το Συμβούλιο θεσπίζει τα μέτρα με ειδική πλειοψηφία. Αν το Συμβούλιο, κατά την εκπνοή τριμήνου προθεσμίας από της ημέρας που επελήφθη της υποθέσεως, δεν έχει θεσπίσει μέτρα, η Επιτροπή θεσπίζει τα προταθέντα μέτρα και τα θέτει αμέσως σε εφαρμογή εκτός αν το Συμβούλιο απεφάνθη με απλή πλειοψηφία κατά των εν λόγω μέτρων. Άρθρο 17 1. Στην περίπτωση που γίνεται αναφορά στη διαδικασία που καθορίζεται στο παρόν άρθρο, η Μόνιμη φυτοϋγειονομική Επιτροπή, η οποία καλείται στο εξής "επιτροπή", συγκαλείται αμελλητί από τον πρόεδρό της, είτε με δική του πρωτοβουλία είτε κατόπιν αιτήσεως Κράτους μέλους. 2. Στην επιτροπή, οι ψήφοι των Κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν ψηφίζει. 3. Ο αντιπρόσωπος της Επιτροπής υποβάλλει σχέδιο των προς θέσπιση μέτρων. Η επιτροπή διατυπώνει τη γνώμη της επί των μέτρων αυτών εντός προθεσμίας δύο ημερών, αποφαίνεται δε με πλειοψηφία σαράντα μιας ψήφων. 4. Η Επιτροπή θεσπίζει τα μέτρα και τα θέτει αμέσως σε εφαρμογή εφ' όσον είναι σύμφωνα με τη γνώμη της επιτροπής. Αν δεν είναι σύμφωνα με τη γνώμη της επιτροπής ή αν δεν έχουν διατυπωθεί, η Επιτροπή υποβάλλει αμελλητί στο Συμβούλιο πρόταση σχετική με τα προς θέσπιση μέτρα. Το Συμβούλιο θεσπίζει τα μέτρα με ειδική πλειοψηφία. Αν το Συμβούλιο, κατά την εκπνοή προθεσμίας δέκα πέντε ημερών από της ημέρας που επελήφθη της υποθέσεως, δεν έχει θεσπίσει μέτρα, η Επιτροπή θεσπίζει τα προταθέντα μέτρα και τα θέτει αμέσως σε εφαρμογή, εκτός αν το Συμβούλιο απεφάνθη με απλή πλειοψηφία κατά των εν λόγω μέτρων. Άρθρο 18 1. Η παρούσα οδηγία δεν θίγει τις κοινοτικές διατάξεις, οι οποίες αφορούν, για τα φυτά και τα φυτικά προϊόντα, απαιτήσεις φυτοϋγειονομικού χαρακτήρα, εφ' όσον δεν προβλέπει, ή δεν διατυπώνει ρητά για το θέμα αυτό αυστηρότερες προϋποθέσεις. 2. Κατά τη διαδικασία που προβλέπεται στο άρθρο 16, τα Κράτη μέλη δύνανται να εξουσιοδοτηθούν να λαμβάνουν κατά την εισαγωγή στο έδαφός τους φυτών ή φυτικών προϊόντων, ειδικές φυτοϋγειονομικές διατάξεις, εφ' όσον τα μέτρα αυτά προβλέπονται εξ ίσου για την εγχώρια παραγωγή. 3. Τα Κράτη δύνανται να λαμβάνουν, κατά την εισαγωγή στο έδαφός τους φυτών ή φυτικών προϊόντων, ιδίως δε εκείνων που απαριθμούνται στο παράρτημα VII καθώς και για τη συσκευασία τους ή τα οχήματα που εξασφαλίζουν τη μεταφορά τους, ειδικές φυτοϋγειονομικές διατάξεις κατά των επιβλαβών οργανισμών οι οποίοι, κατά γενικό κανόνα, προσβάλλουν τα φυτά ή τα αποθηκευμένα φυτικά προϊόντα. Άρθρο 19 Η οδηγία 69/466/ΕΟΚ του Συμβουλίου της 8ης Δεκεμβρίου 1969 περί της καταπολεμήσεως της ψείρας του Αγίου Ιωσήφ(1), τροποποιείται ως εξής: α) Στο άρθρο 7 προστίθεται η κατωτέρω παράγραφος 2, ενώ το υφιστάμενο κείμενο του άρθρου αυτού γίνεται παράγραφος 1: "2. Η παράγραφος 1 δεν εφαρμόζεται επί παρτίδων νωπών καρπών και καρπών που έχουν μολυνθεί ελαφρά." β) Στο άρθρο 10 παράγραφος 1 περιπτώσεις α), β) και γ), οι λέξεις "άρθρο 7" αντικαθίστανται από τις λέξεις "άρθρο 7 παράγραφος 1". Άρθρο 20 1. Τα Κράτη μέλη θέτουν σε ισχύ τις αναγκαίες νομοθετικές, κανονιστικές ή διοικητικές διατάξεις για να συμμορφωθούν με: α) τους περιορισμούς που προβλέπονται στο άρθρο 11 παράγραφος 3, εντός προθεσμίας τεσσάρων ετών- β) τις άλλες διατάξεις της παρούσης οδηγίας, εντός προθεσμίας δύο ετών από της κοινοποιήσεώς της. 2. Τα Κράτη μέλη πληροφορούν αμέσως την Επιτροπή περί όλων των νομοθετικών, κανονιστικών ή διοικητικών διατάξεων που λαμβάνουν κατ' εφαρμογή της παρούσης οδηγίας. Η Επιτροπή πληροφορεί σχετικά τα λοιπά Κράτη μέλη. Άρθρο 21 Η παρούσα οδηγία απευθύνεται στα Κράτη μέλη. Έγινε στις Βρυξέλλες, στις 21 Δεκεμβρίου 1976.

Classification Labels:
103
100
99
2394

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2723
2442
2825
3156
3941

EuroVoc IDs (Expanded): 2723
2442
2825
3156
3941

Dataset Source: meu

Split: train